คำสั่งคณะกรรมการคุ้มครองผู้บริโภค ที่ 1/2526  เรื่อง ห้ามขายสินค้าที่เรียกกันว่า "ของเล่นชนิดพองตัวเมื่อแช่น้ำ" หรือ "ตัวดูดน้ำ" เป็นการชั่วคราว 

คำสั่งคณะกรรมการคุ้มครองผู้บริโภค
คำสั่งคณะกรรมการคุ้มครองผู้บริโภค
ที่
๑/๒๕๒๖
เรื่อง
ห้ามขายสินค้าที่เรียกกันว่า ของเล่นชนิดพองตัวเมื่อแช่น้ำ
หรือ
ตัวดูดน้ำ เป็นการชั่วคราว[๑]
  

โดยปัจจุบันนี้ได้มีการขาย ผลิต
สั่งหรือนำเข้ามาในราชอาณาจักรเพื่อขายสินค้าที่เรียกว่า ของเล่นชนิดพองตัวเมื่อแช่น้ำ
หรือ ตัวดูดน้ำ
ซึ่งสำนักงานคณะกรรมการคุ้มครองผู้บริโภคได้ขอให้กรมวิทยาศาสตร์การแพทย์
กระทรวงสาธารณสุข และกรมวิทยาศาสตร์บริการ
กระทรวงวิทยาศาสตร์เทคโนโลยีและการพลังงานตรวจสอบแล้วปรากฏว่าสินค้าดังกล่าวอาจเป็นอันตรายแก่บุคคลได้ถ้าเข้าไปในร่างกาย
เช่น ทำให้ลำไส้อุดตัน หรือไม่เกิดการย่อยในกระเพาะอาหาร
รวมทั้งอาจเกิดอันตรายจากสีหรือด่างที่เป็นส่วนผสมของสินค้านั้น
คณะกรรมการคุ้มครองผู้บริโภคได้พิจารณาเมื่อวันที่ ๑๔ ธันวาคม ๒๕๒๖
แล้วเห็นว่ามีเหตุอันน่าเชื่อว่า สินค้าที่เรียกว่า ของเล่นชนิดพองตัวเมื่อแช่น้ำ
หรือ ตัวดูดน้ำ
อาจเป็นอันตรายแก่ผู้บริโภคได้ โดยเฉพาะอย่างยิ่งอันตรายแก่เด็กในเยาว์วัย
และกรณีนี้เป็นกรณีจำเป็นและเร่งด่วนเพื่อป้องกันอันตรายที่จะเกิดแก่ผู้บริโภค
เพราะมีการเสนอขายกันอย่างกว้างขวางและแพร่หลาย เช่น
ตามบริเวณหน้าโรงเรียนและที่ชุมชนทั่วไป

ฉะนั้น อาศัยอำนาจตามมาตรา ๓๖
วรรคหนึ่งและวรรคสาม แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการคุ้มครองผู้บริโภคจึงมีคำสั่งดังต่อไปนี้

(๑) ห้ามขายสินค้าที่เรียกกันว่า ของเล่นชนิดพองตัวเมื่อแช่น้ำ
หรือ ตัวดูดน้ำ เป็นการชั่วคราว จนกว่าคณะกรรมการคุ้มครองผู้บริโภคจะมีคำสั่งยกเลิก

(๒) ให้ผู้ประกอบธุรกิจซึ่งประสงค์จะขาย ผลิต
สั่ง หรือนำเข้ามาในราชอาณาจักรเพื่อขายซึ่งสินค้าที่เรียกกันว่า ของเล่นชนิดพองตัวเมื่อแช่น้ำ
หรือ ตัวดูดน้ำ
ทำการติดต่อกับสำนักงานคณะกรรมการคุ้มครองผู้บริโภคโดยเร็วที่สุด
เพื่อดำเนินการทดสอบหรือพิสูจน์สินค้าดังกล่าวว่าสินค้านั้นไม่อาจเป็นอันตรายแก่ผู้บริโภค
ทั้งนี้
โดยดำเนินการทดสอบหรือพิสูจน์ให้สามารถรู้ผลได้ภายในสามสิบวันนับแต่วันที่คำสั่งนี้ประกาศในราชกิจจานุเบกษา


สั่ง
ณ วันที่ ๑๕ ธันวาคม ๒๕๒๖
ร้อยตำรวจโท
ชาญ มนูธรรม
รัฐมนตรีประจำสำนักนายกรัฐมนตรี
สั่งและปฏิบัติราชการแทน
นายกรัฐมนตรี
ประธานกรรมการคุ้มครองผู้บริโภค



































ณัฐดนัย/พิมพ์
๑๖
พฤษภาคม ๒๕๕๑
รัศม์วรรณวลัย/ตรวจ
๒๓
พฤษภาคม ๒๕๕๑

[๑]
ราชกิจจานุเบกษา เล่ม ๑๐๐/ตอนที่ ๑๕๗ /หน้า ๔๗๔๑/๒๐ ธันวาคม ๒๕๒๖